02011A1217(01) — FI — 24.03.2018 — 002.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.

►B Euroopan unionin ja Andorran ruhtinaskunnan välinen VALUUTTASOPIMUS (EUVL C 369 17.12.2011, s. 1)

Muutettu:









▼B

Euroopan unionin ja Andorran ruhtinaskunnan välinen

VALUUTTASOPIMUS

2011/C 369/01







EUROOPAN UNIONI, jota edustaa Euroopan komissio, ja ANDORRAN RUHTINASKUNTA, jotka katsovat seuraavaa: (1) Euro korvasi 1 päivänä tammikuuta 1999 kaikkien talous- ja rahaliiton kolmanteen vaiheeseen osallistuneiden jäsenvaltioiden, muiden muassa Espanjan ja Ranskan, valuutat 3 päivänä toukokuuta 1998 annetun neuvoston asetuksen (EY) N:o 974/98 mukaisesti. (2) Ennen tämän sopimuksen tekemistä Andorran ruhtinaskunnalla ei ollut virallista valuuttaa eikä se ollut tehnyt valuuttasopimusta yhdenkään jäsenvaltion tai kolmannen maan kanssa. Espanjalaiset ja ranskalaiset setelit ja metallirahat ovat olleet tosiasiallisesti käytössä Andorrassa, ja ne korvattiin euroseteleillä ja -metallirahoilla 1 päivästä tammikuuta 2002. Andorran ruhtinaskunta on myös laskenut liikkeeseen dinermääräisiä metallirahojen keräilykappaleita. (3) Euro on tämän valuuttasopimuksen nojalla Andorran ruhtinaskunnan virallinen valuutta. Sen vuoksi Andorran ruhtinaskunnalla on oikeus laskea liikkeeseen eurometallirahoja ja velvollisuus antaa eurojärjestelmän ja euron käyttöön ottaneiden jäsenvaltioiden liikkeeseen laskemille euroseteleille ja -metallirahoille laillisen maksuvälineen asema. Andorran ruhtinaskunnan olisi huolehdittava, että euroseteleistä ja -metallirahoista annettuja Euroopan unionin sääntöjä – myös niitä, jotka koskevat euron suojaamista väärennöksiltä – sovelletaan sen alueella. (4) Andorran ruhtinaskunnan pankkisektori on huomattava ja toimii tiiviissä yhteistyössä euroalueen pankkisektorin kanssa. Tasapuolisemman kohtelun varmistamiseksi Andorran ruhtinaskuntaan olisi sen vuoksi alettava soveltaa asteittain pankki- ja finanssialaa, rahanpesun estämistä, muihin maksuvälineisiin kuin käteisrahaan liittyvien petosten ja väärennysten torjuntaa sekä tilastotietojen ilmoittamisvelvollisuutta koskevaa EU:n olennaista lainsäädäntöä. (5) Tämä sopimus ei velvoita EKP:a eikä kansallisia keskuspankkeja ottamaan Andorran ruhtinaskunnan rahoitusvälineitä niiden arvopapereiden luetteloon tai luetteloihin, jotka täyttävät eurojärjestelmän rahapoliittisten operaatioiden kelpoisuusehdot. (6) Olisi perustettava Andorran ruhtinaskunnan ja Euroopan unionin edustajista muodostuva sekakomitea seuraamaan tämän sopimuksen soveltamista, päättämään liikkeeseen laskettavien metallirahojen vuotuisesta enimmäismäärästä ja arvioimaan toimenpiteitä, joita Andorran ruhtinaskunta toteuttaa EU:n asiaa koskevan lainsäädännön täytäntöönpanemiseksi. Euroopan unionin valtuuskunnan olisi koostuttava Euroopan komission, Espanjan kuningaskunnan, Ranskan tasavallan ja Euroopan keskuspankin edustajista. (7) Euroopan unionin tuomioistuin olisi nimettävä lainkäyttöelimeksi, joka vastaa tämän sopimuksen soveltamisesta mahdollisesti syntyvien riita-asioiden ratkaisemisesta, jotka katsovat seuraavaa: OVAT SOPINEET SEURAAVAA:







1 artikla

Andorran ruhtinaskunnalla on oikeus käyttää euroa virallisena valuuttanaan asetusten (EY) N:o 1103/97 ja (EY) N:o 974/98 mukaisesti. Andorran ruhtinaskunta antaa euroseteleille ja -metallirahoille laillisen maksuvälineen aseman.

2 artikla

1. Andorran ruhtinaskunta ei laske liikkeeseen seteleitä. Edellytyksistä eurometallirahojen liikkeeseen laskemiselle 1 päivästä heinäkuuta 2013 alkaen määrätään seuraavissa artikloissa.

2. Eurometallirahojen liikkeeseen laskemisen edellytyksenä 1 päivästä heinäkuuta 2013 alkaen on, että

a) Andorran ruhtinaskunta on sitä ennen hyväksynyt kaikki ne tämän sopimuksen liitteessä luetellut EU:n säädökset ja säännöt, joihin sovelletaan tämän sopimuksen voimaantulopäivästä alkaen 12 tai 18 kuukauden pituista kansallisen lainsäädännön osaksi saattamista koskevaa määräaikaa;

b) Andorran ruhtinaskunta allekirjoittaa viimeistään 18 kuukauden kuluttua tämän sopimuksen voimaantulopäivästä kansainvälisen arvopaperimarkkinavalvojien yhteisön monenvälisen yhteisymmärryspöytäkirjan, jossa käsitellään kuulemista, yhteistyötä ja tiedonvaihtoa.

3 artikla

Tällä sopimuksella perustettu sekakomitea laskee Andorran ruhtinaskunnan liikkeeseen laskemien eurometallirahojen vuotuisen enimmäismäärän (arvon) laskemalla yhteen seuraavat:

— kiinteä osuus, jonka määrä vuonna 2013 on aluksi 2 342 000 EUR. Sekakomitea voi tarkistaa kiinteää osuutta vuosittain ottaakseen huomioon inflaation – euroalueen YKHI-inflaatio 12 edellisen kuukauden aikana – ja mahdolliset eurometallirahojen keräilymarkkinoihin vaikuttavat merkittävät muutokset;

— muuttuva osuus, jonka määrä on euroalueella liikkeeseen laskettujen metallirahojen asukaskohtainen keskimäärä (arvo) 12 edellisen kuukauden aikana kerrottuna Andorran ruhtinaskunnan asukasluvulla.

4 artikla

1. Andorran ruhtinaskunnan liikkeeseen laskemien eurometallirahojen on oltava nimellisarvon, laillisen maksuvälineen aseman, teknisten ominaisuuksien, yhteisen puolen taiteellisten ominaisuuksien ja kansallisen puolen yhteisten taiteellisten ominaisuuksien osalta samanlaisia kuin euron käyttöön ottaneiden Euroopan unionin jäsenvaltioiden liikkeeseen laskemat eurometallirahat.

2. Andorran ruhtinaskunnan on esitettävä suunnitelmat eurometallirahojen kansallisiksi puoliksi etukäteen komissiolle, joka tarkastaa, että ne ovat EU:n sääntöjen mukaisia.

5 artikla

1. Andorran suuruhtinaskunnan liikkeeseen laskemat eurometallirahat on lyötävä sen valitsemassa EU:n rahapajassa, jolla on kuitenkin oltava kokemusta eurokolikkojen lyömisestä. Sekakomitealle on ilmoitettava yrityksen vaihtumisesta.

2. Vähintään 80 prosenttia liikkeeseen tarkoitetuista eurometallirahoista on laskettava liikkeeseen nimellisarvoisina. Sekakomitea voi päättää korottaa tätä osuutta.

3. Andorran ruhtinaskunnan on laskettava eurometallirahojen keräilykappaleet liikkeeseen noudattaen eurometallirahojen keräilykappaleista annettuja EU:n suuntaviivoja, joissa niiltä muun muassa vaaditaan sellaisia teknisiä ja taiteellisia ominaisuuksia sekä nimellisarvoa, että eurometallirahojen keräilykappaleet voidaan erottaa liikkeeseen tarkoitetuista metallirahoista.

6 artikla

1. Puolet Andorran ruhtinaskunnan liikkeeseen laskemien eurometallirahojen määrästä lisätään Espanjan kuningaskunnan liikkeeseen laskemien metallirahojen määrään ja puolet Ranskan tasavallan liikkeeseen laskemien metallirahojen määrään siinä yhteydessä, kun Euroopan keskuspankki hyväksyy Espanjan kuningaskunnan ja Ranskan tasavallan liikkeeseen laskeman kokonaismäärän Euroopan unionin toiminnasta tehdyn sopimuksen 128 artiklan 2 kohdan mukaisesti.

2. Andorran ruhtinaskunnan on ilmoitettava Euroopan komissiolle, Espanjan kuningaskunnalle ja Ranskan tasavallalle joka vuosi viimeistään 1 päivänä syyskuuta niiden eurometallirahojen nimellisarvo, jotka se aikoo laskea liikkeeseen seuraavana vuonna. Andorran ruhtinaskunnan on myös ilmoitettava Euroopan komissiolle aiotuista metallirahojen liikkeeseenlaskun edellytyksistä ja erityisesti metallirahojen keräilykappaleiden prosenttiosuus ja liikkeeseen tarkoitettujen metallirahojen liikkeeseenlaskua koskevat yksityiskohtaiset säännöt.

7 artikla

1. Tämä sopimus ei rajoita Andorran ruhtinaskunnan oikeutta laskea edelleen liikkeeseen dinermääräisiä metallirahojen keräilykappaleita.

2. Andorran ruhtinaskunnan liikkeeseen laskemilla dinermääräisillä metallirahojen keräilykappaleilla ei ole laillisen maksuvälineen asemaa Euroopan unionissa.

8 artikla

1. Andorran ruhtinaskunnan on toteutettava kaikki tarvittavat toimenpiteet tämän sopimuksen liitteessä lueteltujen Euroopan unionin säädösten ja sääntöjen täytäntöön panemiseksi seuraavilla aloilla joko saattamalla ne osaksi kansallista lainsäädäntöä tai muilla vastaavilla tavoilla:

a) eurosetelit ja -metallirahat;

b) pankki- ja finanssilainsäädäntö erityisesti asianomaisten laitosten toiminnan ja valvonnan alalla;

c) rahanpesun estäminen, muihin maksuvälineisiin kuin käteisrahaan liittyvien petosten ja väärennysten torjunta (tältä osin on allekirjoitettava yhteistyösopimus Europolin kanssa), mitaleja ja rahakkeita koskevat säännöt sekä tilastotietojen ilmoittamisvelvollisuus. Tilastotietojen keruuta koskevan lainsäädännön osalta Euroopan keskuspankin kanssa on sovittava täytäntöönpanoa koskevista yksityiskohtaisista säännöistä ja teknisistä mukautuksista (mukaan luettuina Andorran erityistilanteen huomioon ottamiseksi tarvittavat poikkeukset) viimeistään 18 kuukautta ennen tilastotietojen varsinaisen keruun aloittamista;

d) Euroopan unionin toiminnasta tehdyn sopimuksen 133 artiklan mukaisesti hyväksytyt toimenpiteet, jotka liittyvät euron käyttämiseen yhteisenä rahana.

2. Andorran ruhtinaskunnan on pantava 1 kohdassa tarkoitetut säädökset ja säännöt täytäntöön liitteessä vahvistettujen määräaikojen mukaisesti.

3. Andorran ruhtinaskunta voi pyytää Euroopan unionin valtuuskuntaan kuuluvilta yksiköiltä asianomaisen Euroopan unionin lainsäädännön täytäntöönpanoon ja erityisesti tilastotietojen keruuseen liittyvää teknistä apua.

4. Komissio muuttaa liitettä kerran vuodessa tai tarvittaessa useamminkin uusien asiaa koskevien EU:n säädösten ja sääntöjen ja voimassa oleviin säädöksiin ja sääntöihin tehtyjen muutosten huomioon ottamiseksi. Sekakomitea päättää sen jälkeen asianmukaisista ja kohtuullisista määräajoista, joiden kuluessa Andorran ruhtinaskunnan on pantava liitteeseen lisätyt uudet säädökset ja säännöt täytäntöön.

5. Sekakomitea voi poikkeuksellisissa olosuhteissa tarkistaa liitteessä vahvistettua määräaikaa.

6. Päivitetty liite julkaistaan Euroopan unionin virallisessa lehdessä.

9 artikla

Luottolaitokset ja tarvittaessa muut rahoituslaitokset, jotka ovat saaneet toimiluvan Andorran ruhtinaskunnan alueella, voivat osallistua euroalueen pankkienvälisiin selvitys- ja maksujärjestelmiin sekä arvopaperien selvitysjärjestelmiin Espanjan tai Ranskan toimivaltaisten viranomaisten vahvistamien ja Euroopan keskuspankin hyväksymien yksityiskohtaisten sääntöjen ja edellytysten mukaisesti.

10 artikla

1. Euroopan unionin tuomioistuimella on yksinomainen toimivalta ratkaista sellaiset tämän sopimuksen soveltamisesta seuraavat sopimuspuolten väliset riita-asiat, joita ei ole saatu ratkaistua sekakomiteassa.

2. Jos Euroopan unioni (edustajanaan Euroopan komissio ja sekakomiteaan osallistuvan EU:n valtuuskunnan suosituksesta) tai Andorran ruhtinaskunta katsoo, ettei toinen sopimuspuoli ole täyttänyt tästä sopimuksesta johtuvaa velvoitettaan, se voi viedä asian tuomioistuimen käsiteltäväksi. Tuomioistuimen tuomio on molempia sopimuspuolia sitova, ja niiden on toteutettava tarvittavat toimenpiteet tuomion noudattamiseksi tuomioistuimen tuomiossaan vahvistamassa määräajassa. Tuomioon ei voi hakea muutosta.

3. Jos Euroopan unioni tai Andorran ruhtinaskunta ei toteuta tuomion noudattamiseksi tarvittavia toimenpiteitä tuomion noudattamiseksi asetetussa määräajassa, toinen sopimuspuoli voi irtisanoa sopimuksen kolmen kuukauden irtisanomisajalla.

11 artikla

1. Perustetaan sekakomitea. Sen jäseniksi otetaan Andorran ruhtinaskunnan ja Euroopan unionin edustajia. EU:n valtuuskunta muodostetaan Euroopan komission (joka toimii puheenjohtajana), Espanjan kuningaskunnan, Ranskan tasavallan ja Euroopan keskuspankin edustajista.

2. Sekakomitea kokoontuu vähintään kerran vuodessa. Puheenjohtaja vaihtuu vuosittain siten, että Euroopan unionin edustaja ja Andorran ruhtinaskunnan edustaja hoitavat tehtävää vuorotellen. Sekakomitea tekee päätöksensä yksimielisesti.

3. Sekakomitea vaihtaa näkemyksiä ja tietoja ja tekee 3 ja 8 artiklassa tarkoitetut päätökset. Euroopan unionin valtuuskunta ilmoittaa Andorran ruhtinaskunnalle Euroopan unionin lainsäädäntöehdotuksista, joista keskustellaan 8 artiklassa tarkoitetuilla aloilla. Lisäksi sekakomitea tarkastelee Andorran ruhtinaskunnan toteuttamia toimenpiteitä ja pyrkii ratkaisemaan tämän sopimuksen täytäntöönpanosta mahdollisesti syntyvät riita-asiat.

4. Euroopan unioni on sekakomitean ensimmäinen puheenjohtaja sen jälkeen, kun sopimus on 13 artiklan mukaisesti tullut voimaan.

12 artikla

Kumpikin sopimuspuoli voi irtisanoa tämän sopimuksen yhden vuoden irtisanomisajalla, sanotun kuitenkaan rajoittamatta 10 artiklan 3 kohdan soveltamista.

13 artikla

Tämä sopimus tulee voimaan toisen kuukauden ensimmäisenä päivänä sen jälkeen, kun sopimuspuolet ovat ilmoittaneet toisilleen omien ratifioimismenettelyjensä loppuun saattamisesta.

14 artikla

Tämä sopimus on tehty ja allekirjoitettu neljällä kielellä (katalaaniksi, ranskaksi, englanniksi ja espanjaksi), ja jokainen teksti on yhtä todistusvoimainen.

Tehty Brysselissä 30 päivänä kesäkuuta 2011.

Euroopan unionin puolesta

Olli REHN

Euroopan komission jäsen

Andorran ruhtinaskunnan puolesta

Antoni MARTÍ PETIT

Hallituksen päämies

▼M5

LIITE